SKRIFTLIG FORESPØRGSEL E-3111/02

af Charles Tannock (PPE-DE) til Kommissionen

(30. oktober 2002)

Om: Statsstøtte til den franske el-sektor

Kan Kommissionen bekræfte, at kommissær Monti for nylig har indledt en undersøgelse af den franske regerings ubegrænsede statsgaranti til det statsejede el-værk Électricité de France? Har el-værket efter Kommissionens mening fået en ekstraindtægt på ca. 900 mio. EUR som følge af ulovlige skattefritagelser, og hvilke lovgivningsmæssige aspekter er forbundet med Frankrigs manglende vilje til at åbne adgangen til el-sektoren?

Ifølge pressen har kommissær Monti sagt, at Kommissionen har besluttet at sætte en stopper for forhold, der fører til konkurrenceforvridning især hvor ovennævnte el-selskab ekspanderer til andre lande. Agter Kommissionen, hvis den mener, at Frankrig misligholder sine forpligtelser til at liberalisere el-sektoren, at forbyde det franske el-elskab at overtage flere virksomheder?

Endelig har den franske regering efter sigende beskrevet Kommissionens aktioner som en provokation. Har Kommissionen, hvis den beslutter at fremsende en begrundet udtalelse, mulighed for at offentliggøre en sådan udtalelse samt den franske regerings svar for at få en åben og informeret debat om spørgsmålet, hvor alle relevante kendsgerninger bringes for dagens lys?

Svar afgivet på Kommissionens vegne af Mario Monti

(10. december 2002)

Kommissionen besluttede den 16. oktober 2002 at foreslå passende foranstaltninger i henhold til EF-traktatens artikel 88, stk. 1, og indlede en formel undersøgelse i henhold til EF-traktatens artikel 88, stk. 2, med hensyn til en række støtteforanstaltninger til fordel for Electricité de France (EDF). Kommissionen har bl.a. foreslået den franske regering, at den fjerner den ubegrænsede statsgaranti, der ydes til EDF på grund af virksomhedens såkaldte EPIC-status (offentlig virksomhed med industriel og kommerciel karakter), og at den kræver en godtgørelse for de obligationer, som EDF har udstedt med statsgaranti, og som endnu ikke er indfriet. Under den formelle undersøgelse har Kommissionen endvidere stillet spørgsmålstegn ved, hvorvidt de skattefritagelser, som EDF tilsyneladende har nydt godt af som følge af regnskabsændringer i 1997, er i overensstemmelse med fællesmarkedet. Ifølge de franske myndigheder kan begunstigelsen i form af skattefritagelser anslås til ca. 900 mio. EUR.

Kommissionen har anmodet den franske regering om at acceptere forslaget om passende foranstaltninger og senest en måned fra beslutningens dato at underrette Kommissionen om, hvilke foranstaltninger den agter at træffe for at overholde forslaget. Med hensyn til den formelle undersøgelse har Kommissionen opfordret den franske regering til, ligeledes inden for en måned, at fremsætte sine bemærkninger til, om skattefordelene er forenelige med fællesmarkedet.

Kommissionen opfordrer interesserede parter til at fremsætte bemærkninger til den ved offentliggørelse i De Europæiske Fællesskabers Tidende af det brev, hvor Kommissionen underrettede den franske regering om sin beslutning. Meddelelsen vil blive offentliggjort, når de franske myndigheder over for Kommissionen har bekræftet, at beslutningen ikke indeholder fortrolige oplysninger. I overensstemmelse med bestemmelserne om den formelle undersøgelse, der er fastsat i artikel 6 og 7 i Rådets forordning (EF) nr. 659/1999 af 22. marts 1999 om de nærmere regler for anvendelse af EF-traktatens artikel 88(1), vil bemærkningerne fra den franske regering blive offentliggjort, når Kommissionen træffer sin endelige beslutning i sagen.

Med hensyn til gennemførelsen til fransk lovgivning(2) af Europa-Parlamentets og Rådets direktiv 96/92/EF af 19. december 1996 om fælles regler for det interne elmarked har Kommissionen endelig ikke nogen grund til at tro, at denne gennemførelse ikke er i overensstemmelse med det omhandlede direktiv.

(1) EFT L 83 af 27.3.1999.

(2) EFT L 27 af 30.1.1997.